
Coordonate ale cercetării 

Primele texte în limba română datează din secolul al XVI- 
lea şi, lăsând la o parte scrierile din sfera administrativă, 
reprezintă traduceri ale textului biblic în diferite forme sau 
texte asociate practicii religioase creștine. Întrucât limba de cult 
în spaţiul locuit de români era slavona, nu greşim prea mult 
când afirmăm că zorii scrisului românesc sunt indisolubil legati 
de cultura slavonă în context religios. Relaţia dintre primele 
texte românești şi cadrul slavon în care au apărut acestea a 
constituit obiectul a numeroase investigații științifice, mai ales 
în domeniul lingvisticii şi al istoriei. Traducerile biblice 
româneşti din secolul al XVI-lea imită textele slavone sub mai 
multe aspecte: sintaxă, vocabular — modelat de calc sau de 
împrumut — indicaţii tipiconale, interpretări textuale. Textele 
slavone se bucură de un prestigiu care îi face pe traducătorii sau 
revizorii români să menţioneze o sursă slavonă chiar şi atunci 
când aceasta a fost utilizată puţin sau chiar deloc. La baza 
primelor traduceri româneşti au stat adesea texte slavone 
produse în teritoriile românești, în conformitate cu normele 
ortografice locale. Copistii apelează la calc pentru a reda 
termeni biblici dificili, se tin aproape de topica originalului, 
încearcă să imite structurile gramaticale slavone, regimurile 
cazual si prepozitional, recurg frecvent la împrumuturi din 
slavonă sau la slavisme fixate deja în limbă. În lucrarea noastră 
de doctorat ne-am propus, în primul rând, să analizăm primele 
texte biblice românești în raport cu sursele slavone posibile şi 
să explicăm câteva dintre coordonatele după care textul sursă 
slavon a fost transpus în haină românească. Comparând rând cu 
rând porţiuni reprezentative ale textului românesc cu versiunile 
corespunzătoare slavone, am identificat modele de variaţie si 


am încercat să furnizăm explicaţii convingătoare pentru 
resorturile acestor variaţii. Scopul cercetării, anunţat în 
Capitolul 1, este de a determina dacă influenţele slavone 
decelabile din compararea textelor româneşti țintă cu cele 
slavone țintă pot fi sistematizate într-o manieră care să poată 
sugera concluzii inedite despre sursele posibile, despre 
procesul de traducere la români în secolul al XVI-lea și despre 
înțelegerea textului biblic în epocă. 


Capitolul 2: Noţiunea de text biblic 


Capitolul 2 este dedicat clasificării textului biblic ca atare. 
Pentru a putea studia textele biblice românești, a trebuit să 
căutăm o definiţie cât mai precisă a conceptului de „text biblic” 
şi să determinăm, în baza instrumentarului teoretic expus, 
cărora dintre textele româneşti timpurii se poate circumscrie 
acea definiţie. În acest context, este de utilitate conceptul de 
hipertextualitate, avansat de Gerard Genette, conform căruia 
hipertextualitatea este orice relație dintre un text B, numit 
hipotext, şi un text A, numit hipertext, astfel încât hipertextul 
derivă din hipotext într-o manieră care nu este cea a unui 
comentariu şi în urma unor transformări specifice. În cazul 
nostru, hipotextul este Biblia ca text integral şi ideal, rod al 
inspiraţiei divine. Acest text integral poate fi înregistrat în scris, 
în conformitate cu anumite canoane, însă versiunea fixată într- 
o formă particulară, fizică, nu poate fi asimilată în totalitate 
hipotextului. Suntem, într-o oarecare măsură, conștienți de 
această limitare când spunem că un oarecare citat se găseşte în 
egală măsură într-o anume carte a Bibliei, cât şi în Sfânta 
Scriptură în general, folosind acest din urmă termen pentru a 
ne referi, fie şi fără să ne dăm seama, la Biblie ca hipotext. 


A 


In secolul al XVI-lea nu avem fixată în limba română 
nicio versiune a hipotextului biblic, însă introducerea la Palia 
de la Orăştie arată că învățații români aveau conştiinţa clară a 
hipotextului atunci când enumeră toate cărțile Vechiului 
Testament, inclusiv pe acelea pe care nu aveau de gând să le 
tipărească. Dacă analizăm primele traduceri, ţinând cont şi de 
constructul teoretic al lui Genette, observăm că primele 
traduceri românești din secolul al XVI-lea contin text biblic în 
proporție şi aranjament variabile. Putem face, aşadar, distincția 
între text biblic continuu şi non-continuu, pe de o parte, şi între 
text biblic liturgic şi non-liturgic, pe de alta. Textul biblic non- 
continuu contine porțiuni de hipotext aranjate după o altă logică 
decât cea a hipotextului însuşi sau a hipertextelor continue. Din 
această categorie fac parte texte precum Octoihul, Triodul, 
Liturghierul, Evangheliarul (deşi în secolul al XIV-lea nu se 
mai produc, practic, texte slavone de tip aprakos), iar acestea 
cad în categoria textelor care contin inserate biblice si au fost 
discutate sumar în secțiunea finală a Capitolului 2. Textele 
biblice continue reprezintă hipertext biblic, adică porţiuni 
întinse ale hipotextului, sectionate după norme precise dictate 
de uzul liturgic si de tradiţie. În secolul al XVI-lea, deosebim 
trei tipuri de texte biblice continue în limba română: Psaltirea, 
hipertextul cel mai bine reprezentat, Tetraevanghelul si Faptele 
Apostolilor. Psaltirea cunoaşte opt realizări în formă continuă: 
Psaltirea  Hurmuzaki, Psaltirea  Voroneţeană, Psaltirea 
Scheiană, Psaltirea Săulescu (o tipăritură coresianá tipărită, 
probabil, în 1568; astăzi pierdută), Psaltirea de la 1570, 
Psaltirea slavo-română de la 1577, Psaltirea Ciobanu (0 copie 
după o Psaltire coresiană) şi Psaltirea slavo-română de la 
1589. La acestea s-ar mai putea adăuga o altă Psaltire 
coresiană, exemplificată de un fragment descoperit în secolul 


trecut de Nicolae lorga. Apostolul a supravieţuit în patru 
versiuni: Codicele Bratul, Apostolul Voroneţean, Praxiul 
Coresian şi fragmentul Iorga. Tetraevanghelul este reprezentat, 
în secolul al XVI-lea, de 3 texte, Tetraevanghelul de la Londra, 
copiat de Radu de la Măniceşti in 1574, şi două tipărituri: 
Tetraevanghelul de la Sibiu (circa 1553) şi Tetraevanghelul lui 
Coresi (1561). Manuscrisul păstrat astăzi la Londra reprezintă 
o copie a versiunii coresiene. 


Capitolul 3: Traducerea textului biblic 


Primele traduceri biblice slavone sunt atribuite, prin 
tradiție, sfinţilor Chiril şi Metodiu. La baza acestor traduceri a 
stat redacţia greacă a lui Lucian. Corpusul de texte liturgice și 
comentate va fi sporit prin traduceri ulterioare în diverse centre 
de cultură: Preslav, Ohrid, mănăstirile athonite, Resava, 
Rascia, Tărnovo ş.a. Explicaţia standard din textologia slavonă 
este că primele traduceri chirilo-metodiene au fost revizuite 
periodic, fără a fi înlocuite de o nouă traducere. Este greu, 
totuși, să apreciem în ce măsură o revizie sistematică se 
deosebeşte de o traducere complet nouă. Această nelámurire îşi 
găsește ecou vis-ă-vis de primele psaltiri româneşti, când 
trebuie să decidem dacă în secolul al XVI-lea a fost efectuată o 
retraducere sau doar o revizuire a traducerii originare. Fiecare 
text slavon biblic sau complementar a fost studiat mai mult sau 
mai puţin detaliat, propunându-se mai multe etape de redacţie, 
care diferă adesea de la studiu la studiu şi de la cercetător la 
cercetător. Toate clasificările se pot aproxima prin următoarele 
trei etape: redacţia arhaică (secolele al X-lea — al XIII-lea: 
traducerile chirilo-methodiene, traducerile şi reviziile de la 
Ohrid, Preslav, Serbia), redacția athonită (secolul al XIV-lea: 


traducerile şi reviziile din mănăstirile athonite, şcoala de la 
Tărnovo, şcoala de la Resava) şi redacţia rusă (începând cu 
secolul al XV-lea; a stat la baza corpusului slavon de redacţie 
rusă din epoca modernă). Ne-am propus să vedem care este 
redacția primelor texte biblice româneşti cu aceste trei redacti 
şi care dintre ele a furnizat textul de bază după care au fost 
traduse cărțile biblice la noi. 


În Capitolul 3 al tezei noastre de doctorat am încercat să 
stabilim coordonatele după care cărturarii români înțelegeau să 
traducă textul biblic în secolul al XVI-lea şi am efectuat un 
studiu de caz al modului în care au fost traduse participiile 
slavone în primele psaltiri româneşti. Studiul de caz va încerca 
să pună în valoare teoriile lui E. Nida despre tipurile de 
traducere biblică (echivalenta formală în opoziţie cu 
echivalenfa dinamică) şi să determine în ce măsură aceste teorii 
pot explica procesele de selecție după care operează 
traducătorii şi redactorii români ai Psaltirii. Studiul participiilor 
slavone din perspectiva traducerii lor în română ne-a permis să 
afirmăm că redactorii primelor psaltiri româneşti păşesc pe o 
linie foarte subțire între fidelitatea față de textul slavon si 
fidelitatea faţă de sensul acestuia, adică, în termenii lui Nida, 
între echivalenta formală şi cea dinamică. Traducătorul român 
încearcă să găsească formula care se apropie cel mai mult de 
sens, dar se depărtează cel mai puţin de formă. Calcul reuşeşte 
cel mai bine acest lucru, pentru că transferul formei în limbii 
țintă antrenează transferul semnificației. Participiile scot în 
evidență tensiunea inerentă unei situaţii în care semnificația nu 
poate veni întotdeauna în limba ţintă însoţită de formă. 
Psaltirea Hurmuzaki si, într-o măsură mai mică, Psaltirea 
Voroneteand | sunt martorii unei etape în care 


traducătorii/redactorii s-au decis asupra semnificației şi caută 
forma cea mai puţin depărtată de textul slavon, care nu este 
mereu același lucru cu forma cea mai apropiată. În etapa 
următoare, exemplificată de Psaltirea Scheiană şi textele 
coresiene, unele soluţii încep să se fixeze, iar cele considerate 
nesatisfăcătoare sunt eliminate treptat. În secolul următor, 
balanţa se înclină în favoarea sensului. Traducerea din Vechiul 
Testament al lui (probabil) Daniil Panoneanul este previzibilă 
în redarea participiilor slavone. În ceea ce priveşte lexicul, 
rezistența formei este mai mare, cu toate că autorul va semnala 
adesea pe marginea manuscrisului tensiunea dintre formă şi 
sens, notând, de exemplu, de două ori pe aceeași pagină că 
semnificaţia lui mai pre deasupra (Ps. 103:5 si 103:13), calc 
formal după slavonă, este “cerdac”. Din perspectiva studiului 
de caz prezentat mai sus, istoria traducerii psalmilor în română 
nu este una a trecerii de la echivalenta formală la cea dinamică 
— eforturile de a traduce sensul în detrimentul formei în 
Psaltirea Hurmuzaki sunt evidente — şi nici una a două şcoli 
care se contrazic reciproc — psaltirile coresiene traduc mai 
formal, dar mai corect —, ci una în care, pur şi simplu, principiul 
echivalentei dinamice câştigă teren, fără ca principiul 
echivalentei formale să scadă din importanță. 


Capitolul 4: Ipostazele slavonei 


În Capitolul 4 am încercat să explicăm ce se poate înţelege 
prin „slavonă” în intervalul de la apariția primelor texte biblice 
slavone şi până în secolul al XVI-lea. Vom vedea că slavona 
„standard” este, de fapt, limba primelor traduceri slavone. În 
baza acestora au fost alcătuite dicționarele şi gramaticile limbii 
slavone vechi. Sub aspect diacronic, slavona „standard” 
rămâne rezistentă la schimbări, astfel încât textul slavon din 


cărți biblice româneşti este foarte apropiat de traducerile 
slavone de la începutul celui de-al doilea mileniu creştin. Prin 
aceasta nu trebuie să înțelegem că limba slavonă nu evoluează 
şi rămâne complet impermeabilă, dimpotrivă, gramatica şi 
lexicul slavon acceptă anumite inovaţii, iar în textele slavone 
biblice se strecoară, adesea, fapte din limbile slave vernaculare. 
Din acest motiv, se vorbeşte despre redacțiile slavonă bulgară, 
sârbă, macedoneană, bosniacă, croată, moravă, rusă sau chiar 
română. Variația redacțională nu rămâne fără repercusiuni la 
nivelul textelor slavone româneşti, în care se pot distinge 
frecvent influențe ale limbilor slave limitrofe. Aceste influenţe 
actionezá mult mai puternic în texte lipsite de caracter sacral. 
Slavona administrativă, folosită în teritoriile româneşti, are la 
bază norma medio-bulgară, dar împrumută trăsături din ruteană 
şi rusă în Moldova și din sârbă în Tara Românească. În secolul 
al XVI-lea, slavona de redacţie sârbă ajunge să fie norma în 
care sunt redactate textele administrative. Nici textele slavone 
biblice românești nu sunt scutite de interferenţe. Particularităţi 
de grafie din slavona administrativă (sau laică) pot fi observate 
cu precădere în manuscrise, dar nu lipsesc nici din tipăriturile 
coresiene. La finalul Capitolului 4 am încercat să sistematizăm 
aceste diferențe izvorâte din vernacularele slave pentru a le 
putea recunoaște în textele slavone româneşti. 


Capitolul 5: Tipografia chirilică 


În secolul al XVI-lea înregistrăm legături strânse între 
români (în special, Tara Românească) şi sârbi. Slavona de 
redacție sârbă funcționa ca limbă diplomatică regională, iar 
relațiile dinastice dintre nobilimea română și cea sârbă întăresc 
colaborarea culturală și ecleziastică dintre români și sârbi. Un 
loc aparte în istoria relaţiilor româno-balcanice îl ocupă 


activitățile tipografice. În Capitolul 5 am explorat începuturile 
tipografiei sârbe in Balcani si în spaţiul românesc, am trecut în 
revistă activitatea primilor tipografi români si am oferit o 
descriere succintă a muncii lor. Ne-a interesa cu precădere ce 
fel de texte au fost tipărite la noi în secolul al XVI-lea, de unde 
au fost preluate cunoştinţele necesare artei tipografice, ce 
resurse au fost puse la contribuţie, după care motive și în urma 
căror imbolduri s-ar fi putut lua decizia de a tipări un text sau 
altul. 


Producţia de carte românească din secolul al XV-lea nu 
are loc în izolare, ci se înscrie într-o reţea de bogate relații cu 
sârbii, ruşii, luteranii, calvinii, protestanții (acest caz particular 
de interacțiune confesională are, posibil, la bază mișcarea 
husită din secolul XV, despre a cărei influență s-a scris în 
legătură cu textele rotacizante), cu Constantinopolul, Veneţia, 
Muntele Athos. Activitatea lui Coresi a fost uneori finanțată cu 
bani calvini și se vorbeşte adesea despre propaganda calvină în 
Transilvania ca despre unul dintre mobilurile importante ale 
traducerii textelor biblico-liturgice în limba română. Dintre 
cele nouă cărți românești tipărite de Coresi, opt apar ca urmare 
a unei iniţiative luterane sau calvine, în timp ce majoritatea 
cărților slavone fuseseră comandate de domni valahi sau de 
mitropoliți. Ion-Marian Croitoru descrie patru etape 
„confesionale” în activitatea lui Coresi: luterană (1560-1565), 
calvină (1567-1570), ortodoxă (1570-1578) şi parţial luterană 
(1580-1583). Lajos şi Lidia Demeny au atras atenţia asupra 
contextului multicultural în care s-au tipărit primele texte 
româneşti, arătând că, dintre cele unsprezece cărți în care 
interferentele maghiare şi germane sunt clare (Catehisme şi 
Tetraevanghele), şapte au fost traduse sau revizuite după texte 


maghiare sau germane. Alexandru Gafton nu lasă loc de 
echivoc când scrie: „Oricum am privi lucrurile, procesul de 
traducere al textului biblic în limba română este unul care se 
datorează curentului protestant.”. 


Capitolul 6: Psaltirea 


Capitolul 6 este dedicat Psaltirii. Mai întâi, am descris 
originea si tipologia traducerilor slavone, tipurile de redactii si 
instrumentele cu ajutorul cărora au fost obținute clasificările 
redactionale ale psaltirii slavone. O bună parte din cadrul 
teoretic a fost construit în ultimele patru decenii de 
cercetătoarea britanică Catherine MacRobert, care a studiat 
numeroase manuscrise slavone timpurii si a clasificat psaltirile 
în mai multe redactii definite după criterii clare. O contribuţie 
importantă în acest sens este diagnosticul MacRobert, după 
care poate fi identificat un text din redacţia efectuată în secolul 
al XIV-lea pe Muntele Athos. Studiile lui Catherine MacRobert 
au fost utilizate de Iosif Camará ca punct de plecare pentru 
identificarea surselor slavone ale primelor traduceri românești 
ale Psaltirii, cu rezultate convingătoare. Am utilizat 
instrumentele puse la dispoziție de MacRobert pentru analiza 
mai multe psaltiri slavone copiate sau tipărite în aceeaşi 
perioadă cu primele texte biblice româneşti. Ne-a interesat în 
mod special să determinăm dacă relațiile istorice sârbo-române 
au favorizat utilizarea textelor de redacție sârbă la traducerea 
celor româneşti. Am analizat apoi textele slavone româneşti din 
secolul al XVI-lea şi am încercat să oferim o descriere a 
redacţiei pe care o conţin. Primele psaltiri româneşti au fost 
descrise descrise succint, evidențiind pentru fiecare stadiul 
cercetării şi concluziile la care s-a ajuns în ceea ce priveşte 
originea, datarea şi schemele posibile de filiatie. În continuare, 


am aplicat diagnosticele redactilor slavone asupra textelor 
româneşti pentru a vedea în ce relație se află acestea cu alte 
texte slavone, atât din spaţiul românesc, cât şi din afara lui. Am 
explicat individual fiecare lectiune atipicá, prin raportare la alte 
texte slavone sau la textul Psaltirii ca întreg, încercând să 
epuizăm toate explicaţiile alternative pentru variaţie: analogie, 
eroare, traducere interpretativă, concepţie traductologicá. 
Pentru o mai bună înţelegere a traducerilor românești, am 
recurs la un diagnostic suplimentar față de cele descrise și 
furnizate de MacRobert, examinând îndeaproape variațiile de 
traducere dintr-o porțiune mai mare a Psaltirii. Lectiunile 
selectate au fost împărţite în patru tabele: alternanță de număr 
(singular-plural), erori, posibile traduceri interpretative si 
altele. În ultima categorie au nimerit lectiuni care se explică 
mai degrabă prin apelul la alte surse slavone decât redacția 
slavonă cu circulaţie în epocă. În baza tabelelor întocmite, a 
faptelor semnalate în decursul capitolului și al studiului de caz 
despre traducerea participiilor slavone din Capitolul 2, am 
propus o schemă de filiatie pentru primele psaltiri românești. 


Capitolul 7: Apostolul 


Capitolul 7 este dedicat Apostolului. Am urmat o 
metodologie similară cu cea din capitolul care tratează 
Psaltirea. De mare ajutor ne-au fost rezultatele lui A. 
Kyrychenko si J. van der Tak. Cei doi cercetători, parte a şcolii 
olandeze de slavisticá, s-au apropiat cel mai mult de dezideratul 
unei reconstructii textologice a Apostolului slavon, iar aparatul 
critic din studiile acestora a fost utilizat pentru analizarea 
versiunilor româneşti şi slavo-române ale Apostolului. Am 
explicat stadiul cercetării primelor Apostole româneşti, apoi am 
comparat aparatul lui Kyrychenko cu patru capitole ale 


Apostolelor în română, selectate de la începutul, de la mijlocul 
şi de la finalul textului. Rezultatele obținute au fost examinate 
în lumina schemelor de filiaţie existente în literatura de 
specialitate. 


Trecerea de la redacţia arhaică la redacția athonită s-a 
făcut treptat, iar procesul era probabil aproape de final la 
momentul traducerii primelor Apostole româneşti. Textul 
slavon intercalat din Codicele Bratul este, fără dubiu, athonit, 
iar traducerea românească reflectă şi ea unul sau mai multe 
originale slavone din redacţia de la Athos. În textele româneşti, 
în special în Codicele Bratul şi în Codicele Voronefean, 
supraviețuiesc însă trăsături atât din redacția veche, cât şi 
lectiuni divergente din diverse versiuni ale redacţiei athonite. 
Toate lectiunile româneşti din Codicele Bratul cărora le-am 
găsit un corespondent în redacția arhaică sunt, în opinia 
noastră, oarecum lipsite de importanță textuală. În baza 
diagnosticului compilat de Kyrychenko am putut observa că 
traducerile româneşti nu rețin niciuna dintre divergentele 
semnificative ale redacţiei arhaice, semn că, dacă în istoria 
traducerii originare a Apostolului românesc a existat o trecere 
de la redacţia arhaică la cea athonită, aşa cum am văzut că s-a 
întâmplat în cazul Psaltirilor româneşti, unde redacţia a II-a a 
fost refăcută după un text athonit de origine sârbă, această 
„modernizare” a avut grijă să elimine divergentele majore 
dintre redacţia arhaică şi cea standard în secolul al XVI-lea. O 
altă explicaţie ar fi că traducerea primă în română s-a făcut 
după o versiune athonită slavonă care conţinea ea însăşi lectiuni 
din redacţia arahică. Apoi, nu putem exclude nici posibilitatea 
ca, între traducerea originară şi revizia din Codicele Bratul, să 
se fi interpus mai multe revizii după texte slavone. Textele 


slavone româneşti arată o apropiere de netăgăduit cu redacția 
rusă, iar multe dintre lectiunile care afirmă această apropiere 
sunt reflectate de traducerile româneşti. Această apropiere 
sugerează că la traducerea în română au fost puse la contribuţie 
texte slavone din zona Moldovei. 


Concluziile cercetării 


Este cunoscut faptul că la redactarea celor trei tipuri de 
text biblic continuu românesc (Apostolul, Tetraevanghelul şi 
Psaltirea) din secolul al XVI-lea au contribuit originale 
slavone. Există suficiente dovezi care arată că la redactarea 
textelor au fost utilizate, uneori, şi alte surse: latine sau 
germane, în primul rând. Despre Tetraevanghelul de la Sibiu s- 
a admis, chiar, că traducerea putea fi făcută după versiunea lui 
Luther si, abia apoi, diortosită după un text slavon. Pentru a 
putea compara traducerile româneşti cu versiunea slavonă a 
fost nevoie să investigăm, întâi de toate, în ce măsură putem 
vorbi despre un text slavon standard și cum ar arată acesta 
pentru fiecare dintre textele biblice aduse în discuție. Apoi, a 
trebuit să căutăm în literatura de specialitate clasificări utile ale 
textelor slavone continue. Din analiza directă a manuscriselor 
şi din opiniile exprimate de cercetători rezultă că asupra 
traducerilor biblice slavone originare, atribuite secolelor al XI- 
lea şi al X-lea, cu cele mai vechi manuscrise datând din secolul 
al XI-lea, s-a intervenit cu multă prudenţă. Manuscrisele 
slavone conţin, inevitabil, erori, supliniri, omisiuni, înlocuiri 
sinonimice, forme gramaticale noi, care le înlocuiesc pe cele 
vechi, variații de grafie, împrumuturi din limbile slave 
vernaculare, însă, în ciuda variaţiei, textul biblic rămâne stabil. 
Reiterăm ideea că textele românești din secolul al XVI-lea pot 
fi comparate cu cele mai vechi versiuni slavone corespondente, 


fără a rezulta un dezacord evident din această alăturare. Totuşi, 
pe lângă modificările mai mult sau mai puţin spontane, istoria 
textului biblic slavon înregistrează o revizie semnificativă şi 
sistematică, efectuată pe Muntele Athos în secolul al XIV-lea. 
Această revizie încearcă să apropie textele slavone de 
originalele grecești și poartă numele de „redacţie athonită”. 
Textele mai vechi de 1400 sau cele mai noi care nu au trecut 
prin redacţia athonitá sunt atribuite generic unei redactii 
comune pe care cercetătorii o mai numesc „redacţie arhaică”. 
În cadrul redacţiei arhaice sunt deosebite, uneori, redactii 
suplimentare, așa cum am văzut în cazul Psaltirii slavone. În 
cazul Apostolului slavon, o asemenea diviziune suplimentară a 
redacției arhaice a fost propusă de mai multi cercetători, însă 
studiile mai noi contestă utilitatea ei. Pe lângă redacţia arhaică 
şi cea athonită, se mai discută despre redacţia Bibliei lui 
Ghenadie, preluată în Biblia de la Ostrog si, prin intermediul 
acesteia, în textele slavone ruseşti începând cu secolul al XVII- 
lea. Această redacţie a fost numită de noi redacţia rusă. 


Redacţia athonită devine rapid forma standard a textelor 
biblice slavone în bisericile ortodoxe. La școala de la Tărnovo, 
în secolul al XIV-lea, are loc o reformă ortografică şi sunt fixate 
formele canonice ale textelor liturgice slavone. Aceste norme 
vor fi preluate atât la noi, cât și în spaţiile locuite de sârbi. 
Pentru a sumariza starea de fapt din secolul al XVI-lea, textele 
slavone românești sunt preponderent de redacţie athonită- 
tărnoviană, mai ales în Moldova, unde cărturarii au aderat, în 
special, la norma de la Tărnovo. În cazul Psaltirii, concluzia 
este întărită de comparatia cu Psaltirile tipărite de sârbi în 
secolul al XVI-lea. Avându-se în vedere relațiile strânse dintre 
români si sârbi si faptul că tiparul românesc apare sub influență 


sârbească (primul tipograf slavon din spaţiul românesc este 
tipograful sârb Macarie, iar Coresi deprinde mestesugul 
tiparului într-o întreprindere condusă de Dimitrie Liubavici, 
membrul unei importante familii de tipografi sârbi), ne-am fi 
aşteptat ca diaconul Coresi să fi ales calea cea mai simplă si să 
retipărească psaltirile sârbești, or acest lucru nu se constată. 
Analizând cu atenție textul mai multor psaltiri tipărite de sârbi 
în secolul al XVI-lea, am ajuns la concluzia că acestea 
formează un grup omogen, care deviază în mod aproape identic 
de la redacția athonită din textele slavone românești sau medio- 
bulgare. Putem vorbi aproape fără dubiu despre o redacție 
athonită medio-sârbă a Psaltirii. 


Traducerile româneşti urmează, de regulă, redacţia 
athonită tărnoviană, ceea ce înseamnă că traducătorii noştri au 
folosit cu preponderență manuscrise slavone locale, în 
condiţiile în care producția de carte în Bulgaria este redusă la 
minimum sub stăpânirea otomană. Redacţia athonitá 
tărnoviană, deşi omogenă, nu are ca rezultat manuscrise 
slavone perfect identice. Acest lucru se reflectă și în traducerile 
româneşti. Comparând manuscrisele Apostolului slavon din 
fondul Bibliotecii Academiei Române, Mariana Costinescu a 
arătat că traducerile româneşti au la bază mai multe subtipuri 
ale redacţiei athonite. Codicele Bratul este revizuit după o 
versiune slavonă intercalată, la rândul ei, uşor diferită de 
redacția standard din alte manuscrise contemporane. Textul 
românesc al psaltirilor bilingve din secolul al XVI-lea nu este 
tradus după cel slavon intercalat, deși acesta corespunde, atât 
din punct de vedere textual, cât şi grafic, redacţiei tărnoviene si 
era, deci, acceptabil din punct de vedere canonic. Ne întrebăm, 
în acest caz, cum s-ar explica faptul că traducerile românești nu 


se fac după un text slavon standard. La această întrebare putem 
răspunde în mai multe moduri. În primul rând, „versiunea 
standard” a unui text biblic slavon este o ficțiune pe care 
cercetătorul o folosește pentru a aprecia gradul de variabilitate 
a unui corpus de texte. La rigoare, se poate afirma că un anume 
text slavon înregistrează suficient de puține divergențe și cá, în 
lumina acestei constatări, exemplifică o versiune standard a 
redacţiei athonite, iar această versiune este comună mai multor 
manuscrise. Aceasta nu înseamnă că în alte mănăstiri sau, cu 
atât mai mult, în alte zone locuite de români, versiunea standard 
putea fi diferită. În al doilea rând, nu toate textele biblice aveau 
neapărat o destinație liturgică și, după cum am văzut în cazul 
Psaltirii Hurmuzaki, nu toate textele erau copiate sau traduse 
după un original destinat uzului liturgic. Un text care nu era 
conceput expres pentru a fi citit în biserică nu trebuie să se 
conformeze la fel de strict redacţiei standard. În al treilea rând, 
prestigiul unui text nu trebuie înțeles exclusiv în termenii unei 
aderente la redacţia standard. Putem aduce în acest sens 
exemplul Tetraevanghelului Halician (Vanuukoe EBanrenue, 
manuscris copiat în 1144 în zona Haliciului), care a fost păstrat 
în zona de origine timp de câteva secole, până când Dosoftei, 
mitropolit de Suceava, a împrumutat textul în deceniul al VIII- 
lea al secolului al XVII-lea. Cunoastem aceste informaţii dintr- 
o însemnare pe care Dosoftei a lăsat-o pe manuscris în 1679, în 
care acesta declara că a împrumutat textul şi intenționează să-l 
înapoieze. Nu putem decât specula asupra motivelor care l-au 
determinat pe mitropolit să împrumute acest text. Se prea poate 
ca Dosoftei, în cadrul programului său de traduceri biblice 
româneşti, să fi dorit a consulta un text foarte vechi 
(manuscrisul este, până astăzi, cel mai vechi tetraevanghel 
slavon datat) şi, deci, de mare autoritate. Această ipoteză ne-ar 


putea ajuta să înțelegem de ce redactorii şi traducătorii 
psaltirilor româneşti apelează la alte texte decât cele standard, 
unele dintre versiunile utilizate trimițând la redacţia arhaică, iar 
altele — la o redacție athonită diferită de cea care circula în 
epocă în Ţările Române. În ultimul rând, cărturarii medievali 
puteau avea o viziune mai laxă despre „puritatea” textului 
biblic decât ne imaginăm astăzi. Tipăriturile coresiene conţin 
numeroase inexactitáti, greșeli de tipar, traduceri hazardate si 
omisiuni, unele colportate dintr-o ediţie în alta. Este adevărat 
că textele slavone conţin adesea formule prin care copistul se 
scuză pentru eventualele erori, însă acest lucru nu înseamnă că 
scribii nu le acceptau ca parte a oricărui proces de copiere. În 
aceeaşi ordine de idei, redacţia standard putea fi un deziderat, 
dar nu o obligaţie. 


S-a discutat mult în lingvistica românească despre 
imboldurile și scopurile primilor traducători români. Este 
evident că diaconul Coresi tipărește în funcție de comanditar. 
Textele slavone sunt executate în urma unor comenzi din 
Moldova şi din Tara Românească, iar textele românești apar cu 
precădere sub influență protestantă. Este greu de spus în ce 
măsură traducerile biblice româneşti apar în urma unei mişcări 
interne, independente de spiritul Reformei. Totuşi, consultarea 
unor versiuni slavone care deviază de la normă sau chiar 
traducerea integrală după acestea sugerează că textele nu erau 
destinate uzului liturgic, ci mai degrabă uzului privat al unor 
indivizi care le produc la periferia bisericii ca instituție. 
Versiunea slavonă standard din psaltirile bilingve era menită, 
mai curând, să linisteascá cititorul îngrijorat de corectitudinea, 
atât din punct de vedere semantic, cât şi din punct de vedere 
canonic, a versiunii româneşti. Chiar dacă primele texte 


româneşti sunt însoțite de indicaţii tipiconale, este greu, 
oricum, să discutăm despre o practică liturgică în română în 
secolul al XVI-lea. În cel mai bun caz, traducerile coresiene 
puteau fi gândite drept un mod de a pava drumul spre oficierea 
creștinismului în limba română. Ideii că textele bilingve 
coresiene erau destinate celor care doreau să înveţe slavona 1 s- 
a adus obiectia că textul slavon nu corespunde celui românesc. 
La această obiectie se poate răspunde că textul slavon nu 
corespunde în totalitate celui românesc, însă, din perspectivă 
didactică, versiunea românească reprezintă o traducere 
suficient de exactă. Mai mult, modul diferit în care diferite 
texte coresiene înțeleg să traducă structuri complicate din 
slavonă, mai exact, faptul că în spatele psaltirilor lui Coresi par 
să stea traducători care capituleazá, uneori, în fata unei structuri 
de tipul dativului absolut slavon, în timp ce traducerile 
coresiene ale Apostolului şi ale Tetraevanghelului par să facă 
față mai bine acestei structuri, sugerează că diaconul Coresi 
asamblează texte deja traduse. Pe lângă importanţa capitală a 
lui Coresi în istoria limbii române, considerăm că acestuia 
merită să i se scoată în evidenţă și meritele de om de afaceri. 
Pentru aceasta, lingvistica românească ar trebui să se 
debaraseze de imaginea tipografului ambulant care merge 
dintr-un oraş în altul cu desaga plină de litere după el. Tiparul 
era, chiar şi în secolul al XVI-lea, o activitatea comercială cu 
tehnologie avansată si necesita planificare, prezența unor 
lanţuri logistice, asigurarea unei piețe de desfacere, cooptarea 
unui personal competent. Odată asigurate aceste condiții, 
tipograful se putea stabili, într-adevăr, în alt oras. 
HemupoBckuiă descrie cazurile mai multor tipografii slavone 
care, în termeni prozaici, au dat faliment, deoarece călugurii 
care o administrau au subestimat cheltuielile necesare. Este 


evident că Șerban Coresi a moştenit o afacere funcțională, pe 
care a reuşit să o ducă mai departe. 


Coresi declară că şi-a dorit să facă disponibile textele 
biblice în limba poporului său. Se pare că a reușit mai mult de 
atât. Majoritatea cercetătorilor de la noi sunt de acord că norma 
muntenească de la baza limbii române literare primește, prin 
intermediul tipăriturilor  coresiene, un impuls spre 
standardizare. Drumul spre limba literară românească trece, 
însă, prin norme locale, iar primele traduceri românești sunt 
impregnate de particularități regionale. Conştient de 
diversitatea dialectală a limbii române, redactorii aleg adesea 
să elimine faptele de limbă considerate regionale. Raportul cu 
textul slavon ridică, însă, alte probleme. Actul traducerii din 
slavonă forțează cărturarul român să caute soluția care se 
apropie cel mai mult de sensul textului slavon și, în același 
timp, se depărtează cel mai puțin de forma textului slavon. 
Istoria traducerilor românești din secolul al XVI-lea scoate în 
evidență o căutare continuă a unor formule cât mai potrivite. 
Această căutare poate fi exemplificată în plan lexical, unde 
traducătorii psaltirilor optează, în primă instanță, pentru pelitá 
pentru slavonul naoTs, pentru ca, în Psaltirea lui Şerban Coresi, 
să înlocuiască, în jumătate dintre cazuri, peliță cu trup. 
Alternanta, ca să nu zicem nesiguranță, se confirmă si în cazul 
traducerii unor expresii slavone identice din acelaşi psalm. 
Traducerile biblice din secolul următor vor opta, aproape fără 
excepție, pentru trup, definitivând procesul. Un fenomen 
similar întâlnim si în cazul traducerilor participiilor slavone. 
Psaltirea Hurmuzaki propune gama cea mai largă de soluții, 
care, în timp, este restrânsă, în Psaltirea lui Șerban Coresi, la 
o strategie compusă din preferința pentru o subordonată 


relativă, introdusă de pronume semiindependent, şi alte soluţii 
utilizate cu parcimonie când o cere contextul. Soluția 
subordonatei relative cu pronume semiindependent va deveni, 
practic, traducerea standard în manuscrisul 4389, atribuită lui 
Daniil Panoneanul. Analizând traducerile biblice româneşti, 
am ajuns la concluzia că textul românesc nu este o redare 
servilă a celui slavon; traducătorii caută soluţii fireşti în 
română, ajustează, uneori, timpurile naraţiunii, încearcă 
variante sinonimice care să înlocuiască soluţiile româneşti 
anterioare. Pe lângă echivalarea dinamică şi cea formală, 
traducerile româneşti apelează, rar, ce-i drept, la echivalări 
intepretative. Deosebit de interesantă ni se pare traducerea 
domnie, la care Psaltirea Hurmuzaki recurge, în câteva rânduri, 
pentru slavonul mnaocTrh, redat, de regulă, prin milă sau 
milostenie. Apelul la redacţia slavonă arhaică explică doar una 
dintre ocurente. Echivalenta dintre milă şi domnie nu este de 
neconceput. În engleză avem formula de adresare Your grace, 
iar în germană, mai aproape de spaţiul românesc, formula 
echivalentă Eure Gnade. 


În același timp, influenţa textului slavon este puternică si 
se manifestă, în special, la nivelul topicii si al traducerii prin 
calc. Nu rare sunt cazurile în care imitarea textului slavon se 
face, în aprecierea noastră, din comoditate, pentru a grăbi 
traducerea sau, pur şi simplu, pentru că traducătorul nu a fost 
sigur de sensul textului slavon şi a preferat să să se eschiveze 
de la dezideratul echivalentei dinamice, traducând literal 
versiunea slavonă. Comparând traducerile românești din 
secolul al XVI-lea cu cele din secolul următor, constatăm că 
soluţiile de traducere sunt tot mai îndrăzneţe. Atribuim acest 
lucru faptului că traducătorii au la dispoziție tot mai multe 


versiuni ale textului biblic în alte limbi. Posibilitatea de a 
consulta alte versiuni decât cea slavonă îi face să conştientizeze 
că traducerea literală a textului biblic nu este singura metodă 
de a asigura integritatea textului biblic. La această afirmaţie 
trebuie să mai adăugăm un factor. Dacă în secolul al XVI-lea 
principalele versiuni la care se recurgea pentru echivalare 
formală erau cele slavone, odată depăşită etapa primelor 
traduceri, redactorii români au posibilitatea să-şi justifice 
propriile versiuni prin apelul la traducerile românești mai 
vechi. Mai multi cercetători au avansat ideea că versiunea din 
Psaltirea Hurmuzaki s-a bucurat de prestigiu în epocă şi din ea 
au fost împrumutate lectiuni pentru mai multe din versiunile 
ulterioare: Psaltirea de la 1589, Psaltirea lui Dosoftei ş.a. Aici 
trebuie făcută o precizare. Psaltirea de la 1589 nu reține 
niciuna dintre lectiunile arhaice ale Psaltirii Hurmuzaki; dacă 
versiunea Hurmuzaki a fost pusă la contribuție în istoria 
redactării Psaltirii românești, din ea au fost selectate doar acele 
lectiuni care nu contraveneau redacției slavone standard. De 
fapt, dacă această apropiere dintre prima psaltire românească şi 
cele de dată mai recentă se verifică, ne putem întreba ce rost 
mai avea textul slavon de control. 


Un subiect care ne-a interesant în mod deosebit încă de la 
început a fost problema surselor slavone ale primelor texte 
biblice româneşti. În ceea ce priveşte primele psaltiri 
româneşti, lucrurile au rămas multă vreme neclarificate. Ne 
bucurăm să constatăm că situaţia se află, astăzi, mai aproape de 
o rezolvare definitivă. Două studii recente ale lui Iosif Camará 
au arătat că primele traduceri românești ale psaltirii trebuie 
puse în legătură cu versiunile slavone prezente în Psaltirea de 
la Belgrad şi Psaltirea de la Oxford. Mergând mai departe pe 


pista indicată de cercetătorul ieşean, am reuşit să stabilim că 
legătura dintre Psaltirea Hurmuzaki şi redacţia prezentă în 
Psaltirea de la Belgrad este certă. În Psaltirea Hurmuzaki 
găsim câteva lectiuni arhaice care nu pot fi explicate prin 
versiunea rascianá. Între textul românesc si cel sârb s-a 
interpus, la un moment dat, o altă versiune arhaică, fie 
influențând originalul traducerii româneşti, fie servind ca text 
de control. La mijlocul secolului al XVI-lea, versiunea din 
Psaltirea Hurmuzaki a fost supusă unei revizii considerabile, la 
limita retraducerii. Această revizie s-a făcut după redacția 
prezentă în Psaltirea de la Oxford. În chip curios, Psaltirea de 
la Oxford este tot un text de redacţie sârbă athonită, însă cu 
destule particularităţi care îl delimitează de redacţia athonită 
standard. Nu cunoaştem motivul pentru care revizorii români 
au decis să apeleze la un astfel de text. Nu este clar nici dacă 
versiunea Psaltirii de la Oxford a ajuns în mâinile revizorilor 
români în ortografie sârbă sau medio-bulgară. În principiu, 
cunoscătorii medievali de slavonă erau suficient de versati 
încât să refacă automat un text sârb în grafie medio-bulgară cu 
două iusuri, dar o asemenea operaţiune ar fi dat naștere multor 
erori, iar, pentru Psaltirea Voronefeaná, de exemplu, nu este 
cazul. Redacția Psaltirii de la Oxford se regăseşte și în alte 
psaltiri româneşti, până la versiunea lui Şerban Coresi, unde 
textul românesc este pus în acord cu redacția athonită standard, 
poate chiar cu versiunea slavonă intercalatá. Comparatia cu 
Biblia lui Ghenadie şi cu Biblia de la Ostrog a arătat că, pentru 
textele românești anterioare Psaltirii de la 1589, nu se 
înregistrează vreo apropiere vizibilă de redacţia rusă. O 
lectiune din psalmul 117:27 al Psaltirii de la 1589 trimite, însă, 
indubitabil spre redacţia rusă. Întrucât am analizat doar 
aproximativ o treime din textul românesc al psaltirii, nu putem 


afirma că ar fi singura lectiune împrumutată de versiunea lui 
Şerban Coresi din redacţia rusă. Notabil este, însă, faptul că 
lectiunea se găseşte şi în textul slavon intercalat, iar niciunul 
dintre versiunile consultate, aparținând redacţiei athonite sau 
celei arhaice, nu contine o asemenea lectiune. Această 
constatare ne face să avansăm ipoteza cá la redactarea Psaltirii 
de la 1589 a fost utilizat, cel puţin spre final, un text din 
redacția rusă. Cel mai plauzibil candidat este, în opinia noastră, 
Biblia de la Ostrog, apărută cu câţiva ani mai devreme. 


Vedem că istoria primelor psaltiri româneşti o imită, în 
decurs de un secol, pe cea a psaltirilor slavone. Prima traducere 
românească urmează redacția slavonă arhaică; peste ceva timp 
versiunea arhaică trece printr-o revizie athonită, iar, în cele din 
urmă, textul românesc suferă anumite influenţe din partea 
redacţiei ruse. În linii mari, se confirmă filiatia propusă de 
Alexandru Mareş în 1982, care a distins două ramuri ale 
traducerii initiale: ramura A, cu anumite lectiuni arhaice, din 
care fac parte Psaltirea Hurmuzaki, psalmii Molitvenicului 
coresian si Psaltirea Voronefeand, şi ramura B, din care fac 
parte celelalte psaltiri românești din secolul al XVI-lea. 
Alexandru Mareş afirmă, în urma unei investigații minutioase, 
că Psaltirea Hurmuzaki reprezintă o versiune revizuită serios a 
traducerii iniţiale. Pornind de la această concluzie, Psaltirea 
Voronețeană ar fi tot un reprezentant de tip A, în virtutea 
lecțiunilor comune cu Psaltirea Hurmuzaki. Noi, pe de altă 
parte, ne raliem punctului de vedere exprimat de Iosif Camară, 
care consideră că Psaltirea Hurmuzaki este, de fapt, textul care 
conservă traducerea originară românească. Opinia profesorului 
Mareş nu poate fi infirmată cu certitudine; este posibil, într- 
adevăr, ca traducerea primă să fi fost confruntată cu un text de 


tipul Psaltirii de la Belgrad, iar în urma acestei revizii să 
rezulte un text cu multe diferenţe. Ipoteza cea mai simplă este, 
însă, în opinia noastră, a unei traduceri efectuate direct după un 
original de tipul celui de la Belgrad, în zona Banat-Hunedoara, 
mai devreme de anul 1500, când se consideră, conform 
studiului hârtiei, că a fost copiată Psaltirea Hurmuzaki. 
Această ipoteză este întărită de vechimea Psaltirii Hurmuzaki, 
de vechimea Psaltirii de la Belgrad si de proximitatea 
Banatului cu zonele locuite de sârbi. Astfel, Psaltirea 
Voronefeaná ni se pare o versiune preliminară a redacției B, 
efectuate după un text athonit, dar din care nu au fost eliminate 
încă toate trăsăturile redacției arhaice. Tot din etapa inițială a 
redacţiei B ni se pare că face parte şi Psaltirea Scheiană, cu 
care Psaltirea Voronefeand are unele lecțiuni în comun. 
Lecţiunea mBaare (îmblate) din Psaltirea Voronefeand, 
psalmul 103:10, este, cel mai probabil, o eroare de copiere după 
un original de tipul în balte, lectiune pe care o găsim doar în 
Psaltirea Scheiană. Astfel considerăm că, în loc să încercăm a 
reconstitui o stemma codicum, este suficient să schitám etapele 
redactionale ale psaltirii româneşti, cu traducerea inițială după 
un text din redacția arhaică, exemplificatá în Psaltirea 
Hurmuzaki, urmată de o revizie athonită în Psaltirea Scheiană 
şi Voroneteand, apoi de o corectură românească în primele 
psaltiri coresiene şi de o nouă revizie după redacția athonită 
tărnoviană în Psaltirea de la 1589, cu posibile influenţe din 
redacţia rusă. O tentativă de sistematizare a rezultatelor 
obţinute am încercat să oferim în Schema 1 de la finalul 
Capitolului 6. 


Pentru Apostol se verifică explicaţiile oferite, încă acum 
câteva decenii, de Mariana Costinescu. Versiunea originară a 


Apostolului românesc a fost tradusă după texte slavone din 
redacţia athonită. Traducerea din Codicele Bratul a fost 
revizuită după textul slavon intercalat, o versiune athonită 
atipică, cu destule lectiuni din redacţia arhaică. Apostolul 
arhaic faţă de care textul slavon din Codicele Bratul prezintă 
cele mai multe asemănări este Apostolul Vranesnifki, 
manuscris slavon de redacție macedoneană din secolul al XIII- 
lea, produs al tradiţiei textuale atribuite Școlii de la Preslav. 
Codicele Voronetean contine o versiune înrudită cu cea din 
Codicele Bratul, iar Praxiul Coresian descinde din traducerea 
comună, revizuită după redacția athonită standard. În urma unei 
analize detaliate, am identificat o eroare în textul slavon al 
Codicelui Bratul care se regăseşte atât în textul românesc 
intercalat, cát şi în traducerea din Codicele Voroneţean. 
Această eroare nu a putut fi explicată prin niciunul dintre 
textele slavone consultate şi pare să se fi produs pe teren 
românesc. Considerăm că am identificat în această eroare o 
dovadă a faptului că Apostolul Voronetean se plasează in 
descendența directă a Codicelui Bratul. Această ipoteză poate 
fi infirmată prin identificarea, în fondul de manuscrise slavone 
din tara noastră, a unui Apostol care să conţină o eroare 
identică. 


Ne exprimăm speranța că procesul de digitalizare a 
patrimoniului cultural din arhivele şi bibliotecile românești va 
continua şi va include într-o măsură mai mare decât până acum 
textele slavone. Acest lucru va spori vizibilitatea culturii 
româneşti peste hotare și va permite cercetătorilor, atât din 
România, cât şi din afara ei, un acces mult mai facil la texte de 
importanţă deosebită pentru istoria scrisului românesc şi 
slavon. 


Credem că o ediţie a unuia dintre primele texte biblice 
româneşti nu trebuie făcută fără a se tine cont de textul slavon 
din redacţia standard sau de cel intercalat. O asemenea 
abordare ar fi eliminat, de exemplu, micile inexactitáti din 
transcrierea Ghetie/Teodorescu a Psaltirii Hurmuzaki. Desi 
autorii au ţinut cont de relația cu limba slavonă, se vede că a 
lipsit o comparație sistematică cu o versiune slavonă. De 
asemenea, ne-am convins, în decursul cercetării noastre, de 
importanţa deosebită a analizării în context a lectiunilor din 
primele texte biblice româneşti. Hipertextul biblic este unul 
autoreferential, iar unele lectiuni divergente se pot explica 
printr-o formulă similară dintr-un alt loc al aceleiași cărți 
biblice sau printr-o lectiune dintr-o altă carte biblică. Am arătat, 
în studiul nostru, că traducătorul versiunii Hurmuzaki are în 
minte versete similare cu cel pe care tocmai îl copiase, iar 
traducerea din Codicele Bratul pare să citeze direct textul din 
profetul Ioel, deși nu avem ştiinţă de versiuni românești sau 
slavo-române ale acestei cărți veterotestamentare în secolul al 
XVI-lea. 

facsimil, textul transcris al Codicelui Voronețean si al Praxiului 
Coresian (a se vedea mai jos). 

(Poman Typronak), Liov, 2006. 


PAN = Vechiul Testament, Daniil Panoneanul (traducător 

les autres anciens psautiers latins, Weber, D. R., Libreria Vaticana, 
1953. 


PC = Psaltirea Ciobanu, manuscris slavo-român, 1573-1585, 

SJS = Slovník jazyka staroslovénského//Dictionarul limbii 
slave vechi, red. Iosef Kurz, Vol. I (1966), vol. II (1973), vol. III 
(1973), vol. IV (1997), Vol. V (Supliment la Vol. I, 2016), Editura 
Academiei de Stiinte a Cehiei, Praga, 1966-2016. Dictionarul a fost 
prelucrat in cadrul proiectului Gorazd: An Old Slavonic Digital 
Hub, implementat de Institutul Slavon al Academiei de Ştiinţe a 

1994. Dictionarul a fost prelucrat in cadrul proiectului Gorazd: An 

http://gorazd.org/gulliver/?envLang-en 


StsR = Cmapovneapcku peunux//Dicfionarul bulgarei 

